Narodna skupština
20020717

Uvaženo predsedništvo, cenjeni gospodine predsedniče Vlade, gospodo ministri, uvažene koleginice i kolege narodni poslanici, dragi gosti, posmatrači i slušaoci, moram da priznam da mi je gospodin predsednik Vlade oduzeo nekoliko misli koje sam želeo da iznesem. Utoliko ću kraće izlagati. DHSS a priori i bez rezerve prihvata predložene zakona. Da li će se oni zvati uz zapetu, zarez ili tačku ovako ili onako, to je irelevantno, ali je suština da su predloženi zakoni posledica veoma teškog stanja u sistemu vrednosti u našem društvu. Kada govorimo o kriminalu, o toj tolikoj i tako rasprostranjenoj društvenoj pojavi, čini mi se da nismo ili pojedinci nisu u dovoljnoj meri svesni šta znači ta toliko i tako rasprostranjena negativna delatnost, koliko je pogubna za jedno društvo, jer praktično ruši sve moralne norme na kojima počiva relativno zdravo društvo. Nažalost, koleginice i kolege, mi spadamo u ona društva, nemojte mi zameriti što ću upotrebiti jedan malo teži i oštriji izraz, koja se u nauci nazivaju u izvesnoj meri patološkim društvima, obolelim društvima. Nažalost, to je tako.